10 ጥሪ 2020 ምንጪ ስእሊ, Grand Ethiopian Renaissance Dam ኢትዮጵያ፣ ግብጽን ሱዳንን ኣብ ጉዳይ ግድብ ህዳሰ ኢትዮጵያ ኣብ ኣዲስኣበባ ንክልተ መዓልታት ዝገበረኦ ኣኼባ፡ ብሓሙስ ብዘይ ፍረ ተበቲኑ'ሎ። ሰለስቲአን ሃገራት ኣብ ወርሒ ሕዳር ኣብ ዋሽንግተን ካብ ዝገበረኦ ዘተ ጀሚሩ፡ ኣብ ጉዳይ ኣመላልኣን ኣሳድዳን ማይ እቲ ግድብ ብዝምልከት፡ ሚኒስትራት ማይ ናይተን ሃገራት ንኣርባዕተ ግዜ ተራኺቦም ዘትዮም። ኣብቲ ኣብ ኣዲስ ኣበባ፡ ካይሮን ካርቱምን ክካየድ ዝጸንሐ ዘተታት፡ ኣመሪካን ባንኪ ዓለምን ብተዓዛብነት ክሳተፉ ጸኒሖም እዮም። እዚ'ውን ኣካል እቲ ኣብ ዋሽንግተን ዝተገበረ ስምምዕ እዩ። እንተኾነ፡ እዘን ሃገራት ኣብ ስምምዕ ክበጽሓ ኣይከኣላን። መንግስቲ ኢትዮጵያ፡ ግብጺ ሓደሽቲ ሓሳባት ሒዛ ምምጸኣን፡ ኢትዮጵያ ድማ ነዞም ሓሳባት ስለዘይተቐበሎቶምን፡ እቲ ዘተ ብዘይ ፍረ ክብተን ከምዝኸኣለ ይገልጽ። ኢትዮጵያን ግብጽን ክሰማመዓሉ ዘይከኣላ ሓደ ጉዳይ፡ ኣብ እዋን ምምላእ ማይ እቲ ግድብን ኣብ እዋን ድርቅን፡ ክንደይ ዝኣክል ማይ ክስደድ ኣለዎ ዝብል እዩ። ግብፂ፡ኢድ ኣእታውነት ባንኪ-ዓለም ስለምንታይ ትደልዮ?
